Oficialusis leidinys L 014 , 19/01/1999 p. 0003 - 0016



Komisijos reglamentas (EB) Nr. 111/1999 1999 m. sausio 18 d. nustatantis Tarybos reglamento (EB) Nr. 2802/98 dėl žemės ūkio produktų tiekimo Rusijos Federacijai programos taikymo bendrąsias taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1998 m. gruodžio 17 d. Tarybos reglamentą (EB) Nr. 2802/98 dėl žemės ūkio produktų tiekimo Rusijos Federacijai programos [1], ypač į jo 4 straipsnio 2 dalį, atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro [2], kadangi Reglamentas (EB) Nr. 2802/98 numato priemones, susijusias su laisvu žemės ūkio produktų tiekimu Rusijai; kadangi siekiant įgyvendinti tas priemones, turėtų būti nustatytos jo taikymo bendrosios taisyklės, ypač taisyklės dėl dalyvavimo paraiškų konkursuose, tų konkursų laimėtojų išrinkimo ir konkurso laimėtojų pareigų; kadangi tiekimo sutartys taikomos žemės ūkio produktams iš intervencinių atsargų be tolesnio perdirbimo ir produktams ne iš intervencinių atsargų, bet priklausantiems tai pačiai produktų grupei; kadangi taip pat turėtų būti nustatytos specifinės išsamios taisyklės, taikomos perdirbtų produktų tiekimui; kadangi už pastaruosius turėtų būti leidžiama apmokėti žaliavomis iš intervencinių atsargų; kadangi, siekiant užtikrinti gerą konkurenciją tarp įvairių operatorių Bendrijoje, tais atvejais, kai tiekiami perdirbti produktai ir produktai ne iš intervencinių atsargų, kuriuos reikia įsigyti Bendrijos rinkoje, toks tiekimas turėtų būti organizuotas dviem etapais ir sutartys turėtų būti sudaromos konkurso tvarka atskirai perdirbto produkto gamybai arba atitinkamai produkto įsigijimui rinkoje, o po to – pristatymui į pristatymo etapą, nustatytą gaunančiajai šaliai tiekiamiems produktams; kadangi pagal 1998 m. gruodžio 22 d. Komisijos reglamento (EB) Nr. 2808/98, išdėstančio išsamias žemės ūkio pinigų politikos sistemos taikymo taisykles eurui žemės ūkyje [3], 14 straipsnį pateiktose konkurso, organizuoto pagal dokumentą, kuris sudaro bendrosios žemės ūkio politikos dalį, paraiškose siūlomos kainos turi būti išreikštos eurais; kadangi to reglamento 5 straipsnio 1 dalis numato, kad tokiais atvejais lemiamas įvykis žemės ūkio keitimo kursui nustatyti yra galutinė paraiškų padavimo data; kadangi to straipsnio 3 ir 4 dalyse nurodomi lemiami įvykiai, taikytini išankstiniams apmokėjimams ir užstatams; kadangi tose taikymo taisyklėse, siekiant užtikrinti, kad tiekimo operacija būtų vykdoma tinkamai, taip pat turi būti numatyta jūros uostuose ir produktų paskirties pasienio punktuose kontrolės sistema ir užstatai iki produktą išvežant iš Bendrijos teritorijos; kadangi, be to, kaip įrodymas, kad atitinkamus produktus perėmė Rusijos institucijos, turi būti išduodama speciali perėmimo pažyma; kadangi esant nuostolių tikslinga numatyti galimybę leisti tam tikrą paklaidą, kad būtų galima atsižvelgti į ypatingus sunkumus; kadangi intervencinių agentūrų laikomiems produktams, skirtiems eksportui, taikomos 1992 m. spalio 16 d. Komisijos reglamento (EEB) Nr. 3002/92, nustatančio bendrąsias išsamias intervencinių produktų naudojimo ir (arba) paskirties vietos tikrinimo taisykles [4], su paskutiniais pakeitimais, padarytais Reglamentu (EB) Nr. 770/96 [5], nuostatos; kadangi turėtų būti nurodyta, kad 1985 m. liepos 22 d. Komisijos reglamentas (EEB) Nr. 2220/85, nustatantis bendrąsias išsamias taisykles dėl užstatų sistemos taikymo žemės ūkio produktams [6], su paskutiniais pakeitimais, padarytais Reglamentu (EB) Nr. 3403/93 [7], turi būti taikomas tiekiamiems produktams pagal šį reglamentą; kadangi šiame reglamente numatytos priemonės atitinka susijusių vadybos komitetų nuomonę, PRIĖMĖ ŠĮ REGLAMENTĄ: 1 straipsnis Šis reglamentas taikomas žemės ūkio produktų laisvam tiekimui Rusijai pagal Reglamentą (EB) Nr. 2802/98, nepažeidžiant papildomų nuostatų, priimtų reglamentuose, skelbiančiuose konkursus atskiroms tiekimo sutartims. 2 straipsnis 1. Konkursas skelbiamas siekiant nustatyti iš intervencinių atsargų išimtų arba Bendrijos rinkoje įsigytų produktų tiekimo į gavėjo perėmimo jūros uostus ir pasienio punktus, nustatytus konkurso skelbime, kainą. a) Tokia kaina gali būti susijusi su prekių tiekimu nuo intervencinės agentūros sandėlio pakrovimo rampos, arba jau pakrautų į transporto priemonę prekių tiekimu iki nustatytos perėmimo vietos pristatymo etape. b) Tokia kaina gali būti susijusi su produkto iš Bendrijos sandėlio, uosto ar geležinkelio stoties, pakrauto į transporto priemonę, tiekimu į nustatytą perėmimo vietą pristatymo etape. 2. Konkurso skelbime gali būti nurodytas produktų kiekis, kurį reikia fiziškai paimti iš intervencinių atsargų kaip užmokestį už perdirbtų produktų, priklausančių tai pačiai produktų grupei, tiekimą. Tuo atveju į produktų, kuriuos reikia pristatyti į pristatymo etapą, nustatytą konkurso skelbime, tiekimo kainą įeina jų perdirbimas, pakavimas ir ženklinimas etiketėmis, vadovaujantis atskiroms sutartims paskelbtais konkursais. 3. Konkurso skelbime gali būti nurodytas Bendrijos rinkoje įsigytinų produktų tiekimo kainos nustatymas. Į tokių produktų tiekimo kainą įeina produkto kaina ir produktų, kuriuos reikia pristatyti į pristatymo etapą, nustatytą konkurso skelbime, pakavimas ir ženklinimas etiketėmis, vadovaujantis atskiroms sutartims paskelbtais konkursais. 3 straipsnis Konkurso procedūrose vienodomis sąlygomis gali dalyvauti bet kuris fizinis asmuo, kuris yra kurios nors valstybės narės pilietis, įsisteigęs Bendrijoje, ir bet kuri įmonė, kuri yra įsisteigusi pagal kurios nors valstybės narės įstatymus ir kurios registruota buveinė, centrinė administracija arba pagrindinis padalinys yra kurioje nors valstybėje narėje. 4 straipsnis 1. Paraiškos konkursui pateikiamos raštu intervencinei agentūrai adresu, nurodytu konkurso skelbime, iki nurodytos dienos ir valandos. Paraiškos konkursui įdedamos į du užantspauduotus vokus. Ant vidinio voko be adreso, nurodyto konkurso skelbime, užrašomas reglamento, pagal kurį skelbiamas konkursas, numeris ir šie žodžiai: "(paraiškos padavėjo oficialus pavadinimas) paraiška – Atidaryti gali tik komitetas, atsakingas už konkurso organizavimą". Faksu, teleksu arba elektroniniu paštu perduotos konkurso paraiškos nepriimamos. 2. Konkurso paraiškos atidaromos viešai ir atsakingoji institucija viešai paskelbia sumas arba kiekius, kurie yra siūlomi už kiekvieną partiją. 3. Intervencinės agentūros įsitikina, kad paraiškose nurodyti paraiškų pateikėjai ir subrangovai yra techniškai ir finansiškai pajėgūs įvykdyti tiekimo, kuriam jie pateikė savo paraiškas, įsipareigojimus. 5 straipsnis 1. Konkurso paraiškos priimamos tik tuo atveju, jei: a) jose aiškiai nurodytas reglamentas, skelbiantis konkursą, ir partijos, kuriai jis skirtas, numeris; b) jose nurodytas paraiškos pateikėjo, kuris privalo būti įsisteigęs Bendrijoje, pavadinimas ir adresas, jo PVM mokėtojo identifikavimo numeris ir telekso ir (arba) fakso numeris; c) paraiška taikoma visai vienai partijai (grynojo svorio); d) 2 straipsnio 1 ir 3 dalyse nurodytų paraiškų atveju, paraiškose nurodytos įvairios sumos išreikštos eurais; e) kai taikomas 2 straipsnio 1 dalies a arba b punktas, paraiškose nurodyta: 1) suma už bendrojo svorio toną į kiekvieną paskirties vietą iš visų galimų išvykimo punktų, numatytų konkurso skelbime; 2) visų ekspeditorių ir subrangovų, kurie dalyvaus vykdant tiekimus Bendrijos teritorijoje ir trečiosiose šalyse, pavadinimai ir adresai; 3) transporto priemonės, kurios bus naudojamos, ir jų pajėgumai; 4) maršrutas, įskaitant sienos kirtimo punktus ir nurodant bet kuriuos punktus, kuriuose prekės bus perkeltos iš vienos transporto priemonės į kitą; tokiais atvejais paraiškos pateikėjas įsipareigoja raštu pranešti bent prieš tris dienas punktus ir datas, kada toks perkėlimas bus vykdomas ir tikėtinas pagrindinių veiksmų datas, ypač pakrovimo ir atvykimo į paskirties vietą datas; 5) tikslus paraiškos suskaidymas pagal pozicijas, nurodytas II priede; 6) paraiškos pateikėjo įsipareigojimas konkurso laimėjimo atveju pateikti draudimo poliso originalą, apdraudžiantį nuo visokių rizikų, susijusių su vežimu; f) 2 straipsnio 2 dalies taikymo atveju ryžių tiekimui nurodyta: 1) siūlomas produkto kiekis, išreikštas tonomis (grynojo svorio), kuris bus išmainytas į vieną toną grynojo svorio galutinio produkto, kurį reikia pristatyti konkurso skelbime nurodytomis sąlygomis į jame nurodytą pristatymo etapą; 2) tikslus sandėlio (-ių), kuriame prekės bus laikomos prieš išsiuntimą, adresas (-ai); 3) visų subrangovų ir ekspeditorių, dalyvausiančių veikloje, pavadinimas (-ai) ir adresas (-ai); 4) suma už vieną toną (grynojo svorio) vienai dienai, kurios reikia visoms išlaidoms (laukimo, draudimo, užstato, garantijų ir t. t.) padengti tuo atveju, jei transportuotojas negali perimti prekių per nustatytą laiką; g) 2 straipsnio 3 dalies taikymo atveju, kiaulienos tiekimui nurodyta: 1) siūloma suma už toną (grynojo svorio), atsižvelgiant į perdirbimą, pakavimą ir gabenimą į pristatymo etapą, nurodytą konkurso skelbime; 2) tikslus sandėlio (-ių) adresas (-ai), kuriame prekės bus laikomos prieš išsiuntimą; 3) visų subrangovų ir ekspeditorių, dalyvausiančių veikloje, pavadinimas (-ai) ir adresas (-ai); 4) suma už vieną toną (grynojo svorio) vienai dienai, kurios reikia visoms išlaidoms (laukimo, draudimo, užstato, garantijų ir t. t.) padengti tuo atveju, jei transportuotojas negali perimti prekių per nustatytą laiką; h) kartu pateikiami įrodymai, kad paraiškos teikėjas yra sumokėjęs intervencinei agentūrai, paskirtai paraiškų priėmimui, vienetinės sumos, nurodytos konkurso skelbime pagal Reglamento (EEB) Nr. 2220/85 III antraštinės dalies 8 straipsnio 1 dalį, paraiškų konkurso užstatą. Kaip įrodymas pateikiamas finansų institucijos išduoto dokumento, kuriame nurodytas užstatas, originalas, parengtas pagal III priedą; i) kartu pateikiamas raštiškas atitinkamos finansų institucijos įsipareigojimas pateikti tiekimo užstatą, numatytą 7 straipsnyje ir parengtą pagal III priedą. Šiame reglamente numatytus užstatus įmoka valstybių narių patvirtintos kredito institucijos, įrašytos į Komisijos parengtą sąrašą [8] pagal Tarybos direktyvos 77/780/EEB [9] 3 straipsnio 7 dalį ir 10 straipsnio 2 dalį. 2. Paraiškos, kurios neatitinka šio straipsnio reikalavimų arba atitinkamais atvejais reglamento, skelbiančio atskirus konkursus, papildomų reikalavimų, arba kuriose nurodytos kitokios nei nustatytos sąlygos, yra nepriimtinos. 3. Paraiškos galioja 15 dienų nuo paskutinės paraiškų pateikimui nustatytos datos. 4. Pateiktų paraiškų negalima nei keisti, nei atsiimti. 6 straipsnis 1. Atitinkama intervencinė agentūra arba agentūros Komisijai faksu arba telekomunikacijomis perduotu raštu per 24 valandas nuo paraiškų padavimui skirto laikotarpio pabaigos atsiunčia pranešimą, kuriame nurodytas paraiškų konkursą skelbiantis reglamentas, kiekvienai partijai nurodydama: a) priimtinų pagal 3, 4 ir 5 straipsnius paraiškų pateikėjų pavadinimus ir adresus; b) ir kiekvienoje priimtinoje paraiškoje nurodytą sumą arba, atitinkamai, kiekį. 2. Remiantis pateiktomis paraiškomis, galima nuspręsti dėl kiekvienos partijos: - nesudaryti jokios tiekimo sutarties arba - sudaryti tiekimo sutartį, remiantis, atitinkamai, pasiūlyta kaina arba kiekiu. 3. Komisija laimėjusiam konkursą dalyviui ir intervencinei agentūrai, kuri gavo laimėjusią paraišką, kuo skubiau praneša apie laimėjimą. Atitinkamoms intervencinėms agentūroms ji nusiunčia apie laimėjusią paraišką informaciją, kurios reikia tiekimo vykdymui stebėti. 4. Intervencinės agentūros, gavusios paraiškas, faksu arba prireikus elektroniniu paštu paraiškas padavusiems konkurso dalyviams kuo skubiau praneša apie jų dalyvavimo konkurse rezultatus. 5. Šio straipsnio 3 dalyje nurodyta intervencinė agentūra nedelsdama Komisijai perduoda išsamią konkurso laimėtojo pateiktą paraišką. 7 straipsnis 1. 2 straipsnio 1 dalies a arba b punktuose nurodytų produktų tiekimo atveju, konkurso laimėtojas bent prieš tris darbo dienas iki produktų paėmimo pateikia tiekimo užstatą, kurio suma lygi kiekvienam laivui arba paskirties vietai paimtiniems kiekiams, padauginus iš vienetinės sumos, nustatytos konkurso skelbime. 2. 2 straipsnio 2 dalyje nurodytų produktų tiekimo atveju konkurso laimėtojas per penkias darbo dienas nuo konkurso laimėtojo paskelbimo pateikia tiekimo užstatą, kurio suma lygi kiekvienos partijos perimtiniems grynojo svorio kiekiams, padauginus iš vienetinės sumos, nustatytos konkurso skelbime. 3. 2 straipsnio 3 dalyje nurodytų produktų tiekimo atveju konkurso laimėtojas per penkias darbo dienas nuo konkurso laimėtojo paskelbimo pateikia tiekimo užstatą, kurio suma lygi 10 % paraiškos sumos, padauginus iš tiektinų grynojo svorio kiekių. 4. Tiekimo užstatas sumokamas pagal Reglamento (EEB) Nr. 2220/85 III antraštinės dalies 8 straipsnio 1 dalį intervencinės agentūros, atsakingos už mokėjimą, vardu. Kad yra sumokėtas tiekimo užstatas, įrodoma pateikus dokumento, kurį išdavė užstatą pateikusi finansų institucija ir kuris yra parengtas pagal III priedą, originalą. 8 straipsnis 1. Išskyrus force majeure atvejus, konkurso laimėtojai iki nurodyto tiekimo etapo atsako už visą su prekėmis susijusią riziką, ypač už jų praradimą arba sugedimą. 2. Konkurso laimėtojai, atsakingi už prekių vežimą, pristatymą vykdo transporto priemonėmis, kuriomis užtikrina pakankamą prekių išsilaikymą ir tinkamą pervežimą, svarbiausia – higienos atžvilgiu. Jei gabenama jūra, naudojami laivai, kurie yra įrašyti į didesniųjų laivų klases tarptautinės klasifikacijos registrus. 3. Atsiradus tiekimo vykdymo sunkumams po to, kai produktus perima konkurso laimėtojas, nurodymus, kaip padėti užbaigti tiekimą, gali duoti tik Komisija, išskyrus ypatingos skubos atvejus. 4. Atitinkamos intervencinės agentūros prašymu Komisija, norėdama atsižvelgti į ypatingus sunkumus, gali leisti tam tikrą nenustatomų nuostolių paklaidą. 9 straipsnis 1. Prieš išvežant prekes iš Bendrijos teritorijos konkurso laimėtojams taikoma Komisijos reikalaujama ir jos pačios arba jos vardu vykdoma kontrolė gamybos, pakavimo, sandėliavimo arba pakrovimo metu. Kontroliuojamas tiekiamų prekių kiekis, kokybė, sveikatingumas, pakavimas ir ženklinimas etiketėmis. Šios kontrolės rezultatams gali prieštarauti visos suinteresuotos šalys tokiu mastu, kokiu joms buvo suteikta galimybė dalyvauti kontrolėje. Tais atvejais, kai imami bandiniai, už kontrolę atsakinga agentūra saugo papildomus bandinius Komisijos sąskaita, jei vėliau iškiltų ginčas. Pabaigus kontrolę, konkurso laimėtojui išduodamas atitikties arba neatitikties sertifikatas. 2. Tiekiamų produktų, numatytų 2 straipsnio 2 ir 3 dalyse, atveju, jei intervencinės agentūros arba tiekėjų pateiktų prekių kokybė neatitinka konkurso skelbime nurodytų standartų, už kontrolę atsakinga agentūra nedelsdama praneša Komisijai, ir pakrovimas sustabdomas. 3. Kai intervencinės agentūros arba tiekėjų pateiktų prekių kokybė neatitinka minimalių intervenciniams pirkimams nustatytų standartų arba jautienos ir veršienos atveju – intervenciniam sandėliavimui nustatytų standartų, intervencinė agentūra nedelsdama parūpina prekes, atitinkančias tiekimui nustatytus reikalavimus. Papildomas išlaidas, kurias patiria konkursą laimėję paraiškos padavėjai (papildomas transporto išlaidas, transporto priemonės prastovų išlaidas ir t. t.) apmoka intervencinė agentūra. Taikant šią straipsnio dalį, taikomas Komisijos reglamento (EEB) Nr. 3597/90 [10] 2 straipsnio 3 dalies c punktas. 4. Tiekiamų produktų, numatytų 2 straipsnio 2 ir 3 dalyje atveju, kai tiekėjų tiekiamos prekės neatitinka konkurso skelbime nustatytų reikalavimų, papildomas transporto išlaidas, kurias patiria konkurso laimėtojas, nepažeidžiant 12 straipsnio 2 dalies, apmoka tiekėjai. 5. Galvijienos ir kiaulienos tiekimo atveju konkurso laimėtojo kontrolę, kurios reikalauja Komisija, Bendrijos teritorijoje atlieka šalies gavėjos paskirti atstovai. 6. Pakrovus transporto priemonę, už kontrolę atsakinga agentūra ją užplombuoja. Perkrovimo į kitą transporto priemonę atveju Komisijos paskirta agentūra patikrina, ar į perkrovimo vietą atvykusios transporto priemonės plombos yra sveikos, ir po perkrovimo užplombuoja naująją transporto priemonę. 7. Jūros uostuose ir produktų paskirties pasienio postuose, nustatytuose konkurso skelbime, konkurso laimėtojus kontroliuoja Komisija arba jie kontroliuojami jos vardu, kaip reikalauja Komisija. Pabaigus kontrolę išduodamas atitikties arba neatitikties sertifikatas, kuriame nurodomi atlikti patikrinimai ir jų rezultatai. Už kontrolę atsakinga agentūra šio sertifikato kopiją nusiunčia Komisijai. 8. Kontrolės išlaidas apmoka Bendrija, išskyrus išlaidas, susijusias su šio straipsnio 5 dalyje nurodyta kontrole. 10 straipsnis 1. Prašymai apmokėti už tiekiamas prekes paduodami 4 straipsnyje minėtai intervencinei agentūrai per du mėnesius nuo konkurso skelbime nustatyto tiekimo laikotarpio pabaigos. Išskyrus force majeure atvejus, kai nesilaikoma šios nuostatos, apmokėjimo suma sumažinama 10 %. Už kiekvieną papildomą pavėluotą mėnesį suma mažinama 5 %. 2. Kartu su apmokėjimo prašymu paduodami šie įrodomieji dokumentai: a) kai taikomas 2 straipsnio 1 dalies b punktas: - važtos dokumentų kopija, - šalies gavėjos atstovo išduotos perėmimo pažymos originalas, pateiktas pagal formą, nurodytą reglamento, skelbiančio paraiškų konkursą tam tiekimui, priede. Šis dokumentas parengiamas pagal I priedą ir jį patvirtina kontroliuojanti agentūra pristatymo etape, - pristatymo etape atitikties sertifikatas, minėtas 9 straipsnio 7 dalyje; b) kai taikomas 2 straipsnio 1 dalies a punktas, be dokumentų, pateiktinų pagal a punktą, kartu su prašymu pateikiama: - eksporto licencija, minėta 14 straipsnio 1 dalyje, - vienas bendras administracinis dokumentas ir kontrolės dokumentas, minėtas 14 straipsnio 2 dalyje. 3. Tiekimo, minėto 2 straipsnio 1 dalies a ir b punktuose, atveju apmokama už kiekį, nurodytą šalies gavėjos atstovo išduotoje perėmimo pažymoje. Tas dokumentas parengiamas pagal I priedą ir jį patvirtina už kontrolę pristatymo etape atsakinga agentūra. 4. Tiekimo, minėto 2 straipsnio 2 dalyje, atveju už intervencinio produkto kiekį, kurį turėjo patiekti konkurso laimėtojas, jam apmokama, pateikus įrodymus, kad yra įmokėtas užstatas pagal 7 straipsnio 1 dalį. 5. Tiekimo, nurodyto 2 straipsnio 3 dalyje, atveju už rinkoje konkurso laimėtojo įgytą produktą apmokama, pateikus pagal V priedą parengtą produktų paėmimo pažymą, kurią išduoda paskirtas vežėjas užbaigus partijos pakrovimą. 6. Kai pristatymo etape gavėjo atstovas vėluoja perimti prekes dėl aplinkybių, nepriklausančių nuo konkurso laimėtojo valios, jo patirtas papildomas išlaidas kompensuoja gavėjo šalis, susipažinusi su įrodomaisiais dokumentais. 11 straipsnis 1. Konkurso užstato pagrindiniai reikalavimai, apibrėžti Reglamento (EEB) Nr. 2220/85 20 straipsnyje, yra šie: a) reikalavimas neatsiimti paraiškos; b) tiekimo užstato pateikimas pagal 7 straipsnį; c) papildomai 2 straipsnio 2 dalyje minėto tiekimo atveju – fizinis intervencinių atsargų laimėto kiekio paėmimas. Pasibaigus tokiam paėmimui skirtam laikui, prarandamas užstatas už dar nepaimtą kiekį pagal Reglamento (EEB) Nr. 2220/85 23 straipsnio 2 dalį. Be to, už kiekvieną pavėluotą mėnesį paimtinas kiekis mažinamas 10 %. 2. Konkurso užstatas grąžinamas: - jei paraiška nepriimama, - tiekimo, nurodyto 2 straipsnio 1 dalies a ir b punktuose bei 2 straipsnio 3 dalyje, atveju – pateikus įrodymus, kad yra įmokėtas tiekimo užstatas pagal 7 straipsnį, - tiekimo, nurodyto 2 straipsnio 2 dalyje atveju, – pateikus intervencinės agentūros išduotą pažymą, kad yra paimti visi laimėti kiekiai. 12 straipsnis 1. Tiekimo užstatui taikomi pagrindiniai reikalavimai, apibrėžti Reglamento (EEB) Nr. 2220/85 20 straipsnyje, pateikti visą produkto kiekį, kurio kokybė iš esmės nesiskiria: - tiekimo, nurodyto 2 straipsnio 1 dalies a punkte atveju, – nuo tos kokybės, kuri buvo nustatyta paimant produktą iš intervencinio sandėlio, - tiekimo, nurodyto 2 straipsnio 1 dalies b punkte atveju, – nuo tos kokybės, kuri buvo nustatyta tuo metu, kai produktus perėmė vežėjas, - tiekimo, nurodyto 2 straipsnio 2 ir 3 dalyse, – nuo kokybės, nurodytos paraiškų konkurso skelbime. 2. Tiekimo užstatas grąžinamas, kai konkurso laimėtojas pateikia įrodymus, kad įvykdė tiekimą pagal šio reglamento ir reglamento, skelbiančio konkretų atskirą konkursą, reikalavimus. Tokie įrodymai pateikiami: a) tiekimo, nurodyto 2 straipsnio 1 dalies a arba b punktuose, atveju – dokumentais, minėtais atitinkamai 10 straipsnio 2 dalies a arba b punkte. Užstatas prarandamas už kiekius, apie kuriuos nepateikiami jokie įrodymai; b) tiekimo, nurodyto 2 straipsnio 2 ir 3 dalyje atveju, pateikus: - vežėjo išduotą pagal V priedą pažymą, kad jis paėmė produktus, - eksporto licencijas, minėtas 14 straipsnyje, - vieną bendrą administracinį dokumentą ir kontrolės dokumentą, minėtus 14 straipsnio 2 dalyje. Užstatas prarandamas: - už kiekius, kurie neatitinka tiekimui nustatytų sąlygų, - už prarastus kiekius ypač dėl netinkamo planuojamam vežimo tipui pakavimo, - iki 1 euro už toną vienai dienai, padauginus iš nepakrauto kiekio, kai nesilaikoma pakrovimo tempų, nurodytų konkurso skelbime. 3. Kai vėlavimas vyksta perimant vežėjui ar pristatant vežėjui ar gamintojui, tiekimo užstatas prarandamas remiantis laiku neperimtais kiekiais ar kiekiais, pristatytais ne laiku iki 0,75 euro už toną už kiekvieną pavėluotą dieną. Nuo vienuoliktos vėlavimo dienos užstato praradimas didėja iki 1,00 euro už toną už pavėluotą dieną. Šios nuostatos taikomos, kai laikoma, jog perėmimas vėluoja dėl konkurso laimėtojo kaltės. 4. Tiekimo, nurodyto 2 straipsnio 1 dalies a arba b punktuose, atveju tiekimo užstatas grąžinamas remiantis aplinkybėmis, nurodytomis pirmiau ar išmokant 20 % kaskart, kai yra įrodymas, kad 20 % partijos kiekio buvo pristatyta nepakitusiomis sąlygomis, lyginant su produktais, perimtais iš intervencinių atsargų ar esančių perėmimo etape, kaip numatyta skelbiant konkursą. 13 straipsnis Kai taikomi 2 straipsnio 1 dalies a ir b punktai, konkurso nugalėtojas, pateikęs prašymą, gali gauti išankstinį apmokėjimą, kurio suma lygi 90 % sumos, gautos tam tikrai paskirčiai ir tam tikrą dieną perimto produkto grynojo svorio kiekius padauginus iš vienetinių sumų, nurodytų jo paraiškoje. Išankstinis apmokėjimas suteikiamas, pateikus pagal V arba VI priedą parengtą produktų paėmimo pažymą, kurią atitinkamai išduoda produktą laikanti valstybės narės intervencinė agentūra arba konkurso, skelbto perdirbto produkto gamybai arba įsigijimui Bendrijos rinkoje, laimėtojas, ir įrodymus, kad intervencinei agentūrai, atsakingai už mokėjimą, yra sumokėtas išankstinio apmokėjimo užstatas sumai, kuri yra lygi išmokėtinai sumai. Užstatas pateikiamas pagal III priedą. 14 straipsnis 1. Eksporto licencijų, prašomų ir išduodamų tiekimo vykdymui, 20 langelyje įrašoma: - "Tarybos reglamentas (EB) Nr. 2802/98. Be teisės į eksporto kompensaciją." 2. Viename bendrame administraciniame dokumente ir kontrolės dokumente, išduotame pagal Reglamento (EEB) Nr. 3002/92 3 straipsnį, įrašoma: - "Komisijos reglamentas (EB) Nr. 111/1999, nustatantis Tarybos reglamento (EB) Nr. 2802/98 dėl žemės ūkio produktų tiekimo Rusijos Federacijai programos taikymo bendrąsias taisykles. Be teisės į eksporto kompensaciją." 15 straipsnis Pateikęs prašymą, operatorius iš intervencinės agentūros, nurodytos 4 straipsnyje, gali gauti Europos bendrijos ir Rusijos Federacijos susitarimo memorandumo nuostatas anglų arba rusų kalba, taikytinas atskirų konkursų tiekimo sutartims skelbiamoms pagal Reglamentą (EB) Nr. 2802/98. 16 straipsnis Europos Bendrijų Teisingumo Teismas yra kompetentingas spręsti bet kurį ginčą, kylantį dėl taisyklių, reglamentuojančių pagal šį reglamentą vykdomus tiekimo veiksmus, laikymosi, nesilaikymo arba aiškinimo. 17 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. sausio 18 d. Komisijos vardu Franz Fischler Komisijos narys [1] OL L 349, 1998 12 24, p. 12. [2] OL L 349, 1998 12 24, p. 1. [3] OL L 349, 1998 12 24, p. 36. [4] OL L 301, 1992 10 17, p. 17. [5] OL L 104, 1996 4 27, p. 13. [6] OL L 205, 1985 8 3, p. 5. [7] OL L 310, 1993 12 14, p. 4. [8] OL C 237, 1998 7 28, p. 1. [9] OL L 322, 1977 12 17, p. 30. [10] OL L 350, 1990 12 14, p. 1. -------------------------------------------------- I a) PRIEDAS +++++ TIFF +++++ -------------------------------------------------- I b) PRIEDAS +++++ TIFF +++++ -------------------------------------------------- II PRIEDAS +++++ TIFF +++++ -------------------------------------------------- III PRIEDAS +++++ TIFF +++++ -------------------------------------------------- IV PRIEDAS +++++ TIFF +++++ -------------------------------------------------- V PRIEDAS +++++ TIFF +++++ -------------------------------------------------- VI PRIEDAS +++++ TIFF +++++ --------------------------------------------------